32011D0520
L 226/10
SLUŽBENI LIST EUROPSKE UNIJE
31.08.2011.
PROVEDBENA ODLUKA KOMISIJE
od 31. kolovoza 2011.
o priznavanju Maroka na temelju Direktive 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima
(priopćena pod brojem dokumenta C(2011) 6020)
(Tekst značajan za EGP)
(2011/520/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavak 3. prvi podstavak,
uzimajući u obzir zahtjev Cipra od 13. svibnja 2005.,
budući da:
(1)
U skladu s Direktivom 2008/106/EZ države članice mogu odlučiti ovjeriti odgovarajuće svjedodžbe pomoraca koje su izdale treće zemlje pod uvjetom da Komisija priznaje predmetnu treću zemlju. Navedene treće zemlje moraju ispunjavati sve zahtjeve Konvencije Međunarodne pomorske organizacije (IMO) o standardima za osposobljavanje, izdavanje svjedodžba i držanju straže za pomorce iz 1978. (Konvencija STCW) (2), kako je revidirana 1995.
(2)
Pismom od 13. svibnja 2005. Cipar je podnio zahtjev za priznavanje Maroka. Na zahtjev Cipra, Komisija je procijenila sustave osposobljavanja i izdavanja svjedodžbi u Maroku kako bi provjerila ispunjava li Maroko sve zahtjeve Konvencije STCW i jesu li poduzete odgovarajuće mjere za sprečavanje prijevare u vezi sa svjedodžbama. Procjena se temeljila na rezultatima provjere koju su proveli stručnjaci Europske agencije za sigurnost pomorskog prometa u prosincu 2006. Tijekom predmetne provjere utvrđeni su određeni nedostaci u sustavima osposobljavanja i izdavanja svjedodžbi.
(3)
Komisija je državama članicama dostavila izvješće o rezultatima procjene.
(4)
Pismima od 4. veljače 2009. i 9. ožujka 2010. Komisija je od Maroka zatražila da pruži dokaz o ispravljanju utvrđenih nedostataka.
(5)
Pismima od 13. svibnja 2009.29. svibnja 2009., 2. travnja 2010. i 4. siječnja 2011., Maroko je dostavio tražene podatke i dokaz u vezi s provedbom odgovarajuće i u dovoljnoj mjeri korektivne radnje u svrhu rješavanja većine nedostataka utvrđenih tijekom procjene sukladnosti.
(6)
Preostali se nedostaci odnose s jedne strane na nedostajuće pravne odredbe o opremi za osposobljavanje kao i na kvalifikacije i osposobljavanje instruktora i ocjenjivača, a s druge strane na manjak opreme za osposobljavanje u glavnoj instituciji za pomorsko obrazovanje i osposobljavanje u Maroku. Stoga je Maroko pozvan da provede daljnje korektivne radnje s tim u vezi. Međutim, navedeni nedostaci ne opravdavaju dovođenje u pitanje cjelokupne razine sukladnosti Maroka sa zahtjevima STCW-a za osposobljavanje pomoraca i izdavanje svjedodžbi pomorcima.
(7)
Ishod procjene sukladnosti i ocjenjivanja podataka koje je dostavio Maroko dokazuju da Maroko ispunjava sve zahtjeve Konvencije STCW i da je poduzeo odgovarajuće mjere za sprečavanje prijevare u vezi sa svjedodžbama. Stoga bi ga Komisija trebala priznati.
(8)
Mjere predviđene ovom Odlukom u skladu su s mišljenjem Odbora za sigurna mora i sprečavanje onečišćenja s brodova,
DONIJELA JE OVU ODLUKU:
Članak 1.
Za potrebe članka 19. Direktive 2008/106/EZ, Maroko je priznat u pogledu sustava osposobljavanja pomoraca i izdavanja svjedodžbi pomorcima.
Članak 2.
Ova je Odluka upućena državama članicama.
Sastavljeno u Bruxellesu 31. kolovoza 2011.